La Prima Repùblega austrìaga ła ze ła parte de ła stòria de l'Austria ciapada drento intrà ła cascada de l'Inpero austro-ungàrego, inte el 1919, e l'Anschluss, o sia l'unifegasion co ła Zermània nazista fazesta inte el 1938; stando drio a un'altra inpostasion, invese, el tèrmano finałe el coincidarìa co l'instaurasion de ła ditatura austrofasista, co ła cuała, inte el 1933, ła ze vegnesta desolvesta ła forma de Stato republegana. Sto perìodo el ze sta segnà da un viołento conflito intrà ła drita e ła sanca, cofà inte ła revolta del lujo del 1927 e in cueła là del febraro del 1934. La costitusion austrìaga ła ze entrà in vigore inte el 1920 e ła zera stada emendada inte el 1929.